  Виталий Пронин Якшур-Бӧдья вань мылкыд карисьёсты 3-тӥ-4-тӥ гудырикошконэ «Ворекъян» фестивале ӧте.Люба Широбокова «Шунды» дэменлыклэн ёросысь ёзэныз ӝыны ар ӵоже кивалтэ. Та дыр куспын валамон луиз: егитъёслы сӥзем ужрадъёс уг тырмо. Кекоран гуртын «Шунды» лаборатория ортчыку, пиос но нылъёс вазиськонэн потӥзы: ойдолэ, пе, эркын омырын шулдыръяськом. Озьы «Ворекъян» кылдӥз. Бӧдьяос асьсэ понна гинэ юмшаны малпазы ке но, ивор быдэс элькунмылы кылӥськиз ни. Ваньмызлы янгыш Интернет вотэс: «ВКонтактеысь» егитъёс пӧлын вылез ӝог вӧлме.- Ужрадмы шыпыт, огшоры гинэ уз ортчы шуыса валаммы бере, ним утчаны кутским, - вера Люба. - Бырйимы пӧртэмъёссэ: «Гудырикошкон», «Тэльгудыри», «Воректон». Одӥг кылын егитъёсты но инкуазез герӟаммы потӥз. «Ворекъян» чебер кылӥське. Гудырикошконэ, шуо, вуэм ӟег вадьсын инбам ворекъяны кутске.«Шундыос» мыло-кыдо витё сьӧрлось егитъёсты. «Ворекъянын» озьы ик пиналъёсынызы анай-атайёс но ял карыны быгатозы. Люкаськем калыкез чаклалозы тылпулэсь утисьёс, полиция, эмчиос.Ӝытэз нуозы Любовь Широбокова но Чумолё Олёш. Кырӟалозы но шулдыртозы Ullapala Boy, Алёна Тимерханова, Иван Котельников, Зинаида Антонова, Вотка карысь «Кизилиос» ансамбльысь крезьчиос но бӧдья устокайёс. Озьы ик куноосты возьмало пӧртэм мастер-классъёс: «Ужбергатон» (нуоз Семён Семёнов), «Ди-джей луод!» (нуоз Дарали Лели), со сяна, «Черсӥськон», «Крезь куара», «Нонок мунё», «Куро», «Кубо». Озьы ик радъяськозы клип-лаборатория - удмурт кизилиослы клип лэсьтон, шудонъёс но ӵошатсконъёс, саламъёсын лотерея, «Коньыед вань-а?» аукцион, вал вылын ворттылон, «Майтал шукыос» флэш-моб, «Йӧспӧртэм курег» адӟытон, удмурт мода шоу, юмореска-батл. Уёзь кыстӥськоз позыръяськон... Егитъёслэн «Дарт» газетсылы гожтӥськыны но луоз!Опен-эйр ортчоз Пушкари гурт вӧзысь Кечшур тымет дурын. Ижкарысен калыкез нуоз «Ворекъясь такщи». Ужрадлэн дуныз 100 манет. Сьӧрады кутыны быгатоды палаткаос, мисьтаськон но пыласькон арбериос, сиён-юон. Пыр-поч ивор татын: vk.com/vorekjan.Елена Петрова Теги: Егитъёс Якшур-Бодья  